Kinderslagter-pa gevonnisLesiba Kekana in die hof. Foto: ANA Regter Joseph Raulinga het Kekana tot 52 jaar tronkstraf gevonnis vir die moorde op Bokang (13), Keneilwe (10), Hlologelo (6) en Lekgoledi (4) in September verlede jaar. Raulinga het in sy uitspraak gesê hoewel Kekana die hof se tyd gespaar het deur skuld op die aanklagte teen hom te erken, weeg die gruwel van die moorde soveel swaarder as sy skulderkenning. “Wat jy gedoen het, is ’n katastrofe. Hoewel jy die reg op lewe het, moet ek die wense van die gemeenskap ook in ag neem. Die omstandighede in hierdie saak regverdig hoegenaamd nie dat ek jou genadig moet wees nie.” Kekana is ook skuldig bevind op ŉ vyfde aanklag van aanranding van sy vrou, Lorraine. Hy het vroeër aan die hof gesê hy het die dag van die moorde kwaad geword toe sy vrou oor die telefoon aan hom gesê het hy is “nutteloos”. Hy het daarna besluit om eers sy kinders te vermoor, voordat hy sou selfmoord pleeg. “Mnr. Kekana het nie net sy kinders op ŉ aaklige manier doodgemaak nie, hy het ook sy vrou seergemaak, asook die gemeenskap van Moletlane en die mense van Suid-Afrika,” het Raulinga gesê. Kekana het beweer hy was kwaad vir sy vrou omdat sy hom verneuk het. Hierdie bewering is egter nooit in die hof bewys nie omdat Lorraine in trane uitgebars het tydens haar getuienis. Sy het aan die hof vertel dat sy oor die telefoon haar kinders se bloedstollende gille kon hoor soos Kekana hulle een vir een vermoor het. Desmond Nonyana, Kekana se regsverteenwoordiger, het aan die hof gesê hulle sal teen die uitspraak appelleer.